**REGULAMENTUL**

**Concursului județean de amenajare creativă a mediului educaţional**

**„OLIMPIADA CREATIVITĂŢII”**

**Argument**

privind necesitatea organizării concursului

Preocupările cadrului didactic din învăţământul preşcolar sunt variate, cer implicare, şi rezonare cu nevoile copiilor, reacţii de răspuns la sugestiile, necunoscutele sau la provocările părinţilor, permanentă conectare la tot ceea ce este de actualitate în domeniul psihologiei şi pedagogiei. Cu toate că aspectele enumerate se fac cu efort, acesta este specificul semnificativ al muncii depuse în slujba copiilor. Ca urmare, formarea preșcolarilor trebuie să aibă ca finalitate un cuantum de cunoştinţe, de deprinderi şi de atitudini care să îi facă să se „încadreze” în reperele specifice fiecărei vârste, să poată folosi imediat sau pe termen lung ceea ce au învăţat, în toate situaţiile pe care viaţa şcolară şi cea socială le oferă.

Noile curente, respectiv noile abordări educaţionale promovate în ultima perioadă la nivelul învăţământului preşcolar, precedate de o serie de apariţii editoriale în domeniu, la rândul lor, determinate de cercetări şi studii care vizează inteligenţele multiple, gândirea critică, inteligenţa emoţională, aplicaţiile „noilor educaţii”, au adus în atenţie şi alte aspecte, poate la fel de importante decât achiziţiile academice.

Consecinţă a acestor determinări, modalităţile în care se susţine să se producă învăţarea la vârstele mici sunt diferite, mai bogate şi mai complexe, cu aspecte total diferite de clasica acumulare de cunoştinţe, pe care, însă, nu o înlocuiesc, ci o completează. Astfel, noile forme și tipuri de învățare susţinute de studii şi publicaţii - învăţarea experienţială, învăţarea pe bază de proiect, învăţarea asistată de calculator, învăţarea mijlocită de mediul virtual/învăţarea colaborativă, învăţarea integrată – au generat încercări şi experimente, experienţe încurajatoare sau reuşite care au dat sens acestor teorii şi concepte.

Deschiderile enumerate au provocat cadrele didactice la un proces continuu de adaptare şi înnoire care a presupus informare, documentare (mai mult sau mai puţin aprofundată), parcurgerea unor publicaţii recente sau cursuri de formare în domeniu (metoda proiectelor, metodele interactive, învăţarea integrată, altele). Prin urmare, a fost influenţată întreaga metodologie didactică şi s-a regândit designul instrucţional, cu ajutorul unor tehnici şi metode diversificate, nestandardizate, uneori cu caracter simbolic sau contextual, cu elemente ludice şi de acţiune. Cu ajutorul acestora, înafara preocupării pentru a produce învăţarea de tip academic, cadrele didactice sprijină copiii şi în alte tipuri de învăţare, ce vizează autocunoaşterea, dezvoltarea personală, interrelaţionarea, lucrul în perechi şi în grup, cooperarea, rezolvarea de probleme etc..

Având în atenţie atâtea surse de informare şi de inspiraţie şi tot atâtea provocări, s-ar putea ca, în unele situaţii, să se fi pierdut din vedere un lucru esenţial, cel care induce şi susţine învăţarea: **mediul educaţional.** Toate aspectele prezentate mai sus au venit, succesiv, cu elemente adiţionale, necesare noilor abordări. Nu de puţine ori, acestea au devenit vizibile şi pentru un ochi neavizat, fiind, periodic sau permanent, aflate la dispoziţia copiilor: panouri, spaţii pentru afişaje, instrumente de lucru, mijloace materiale sau suporturi mnemotehnice, jocuri şi jucării, recipiente, lucrări realizate, cărţi, machete, multe altele. Ori, dacă dorim să producem şi să sprijinim cu adevărat învăţarea, astfel încât copilul să se poată dezvolta plenar şi armonios, este necesar să gândim permanent nu doar ceea ce învaţă şi în care scop, ci şi contextul în care învaţă, mijloacele de care se prevalează şi **mediul educaţional** care trebuie să îl stimuleze şi să îl influenţeze pozitiv.

Acestea fiind argumentele iniţierii şi derulării competiţiei **„Olimpiada creativităţii”**, destinată cadrelor didactice din învăţământul preşcolar, prezentăm regulamentul acesteia, calendarul desfăşurării şi indicatorii după care se va realiza evaluarea participanţilor.

**Scop:**  Crearea unui mediu educaţional flexibil, dinamic şi încurajator care susţine şi activează învăţarea în grădiniţă, prin toate tipurile şi prin toate formele.

**Obiective:**

* Asigurarea cadrului necesar exersării tuturor tipurilor de învăţare, specifice vârstei de grădiniţă: învăţarea senzorio-motorie, învăţarea receptivă, învăţarea prin descoperire, învăţarea logică, învăţarea mecanică, învăţarea creatoare;
* Facilitarea accesului şi la alte tipuri şi forme de învăţare, precum: învăţarea experienţială, învăţarea pe bază de proiect, învăţarea asistată de calculator, învăţarea mijlocită de mediul virtual/învăţarea colaborativă, învăţarea integrată – prin intermediul unor spaţii create, cu dotări şi condiţii specifice;
* Asigurarea condiţiilor pentru modelarea, formarea şi exprimarea personalităţii copilului mic, cu ajutorul unor instrumente pentru dezvoltare personală;
* Corelarea temelor de învăţare cu produsele realizate de copii;
* Integrarea temelor de învăţare, produsele realizate de copii în designul sălii de grupă;
* Ilustrarea experienţelor de învăţare ale copilului, „cultura” acestuia, prin imagini, suporturi, lucrări, proiecte realizate;
* Utilizarea elementelor mediului natural în mediul de învăţare al copilului, ca părţi constitutive ale unor centre de activitate, ca suporturi mnemotehnice sau de exersare, ca mijloace de exprimare artistică;
* Asigurarea confortului şi stării de bine a copilului;
* Asigurarea accesului copiilor la materialele expuse;
* Amenajarea creativă a spaţiilor, valorificând deopotrivă laturile funcţională şi estetică;
* Aprecierea caracterului (periodic/permanent; funcţional/multifuncţional; util/estetic; de calitate/improvizate) majorităţii obiectelor, materialelor şi jucăriilor aflate în câmpul vizual al copiilor;
* Aprecierea modului în care sunt reflectate cultura, obiceiurile, tradiţiile locale/zonale şi cum este prezentat istoricul instituţiei/evoluţia în timp;
* Evaluarea în ansamblu, a spaţiului, prin armonizarea indicatorilor care urmăresc curăţenia şi confortul, funcţionalitatea şi învăţarea, vizibilitatea şi dinamica, estetica şi creativitatea.

**Grup țintă:**

* grădiniţele cu program normal şi prelungit din judeţ, de stat şi particulare, din mediul rural şi din mediul urban
* cadrele didactice din învăţământul preşcolar.

**Etapele concursului:**

**Pregătirea în vederea participării la concurs**

* Înscrierea la concurs
* Desfăşurarea propriu-zisă a concursului:
* Evaluarea
* Transmiterea **rezultatelor concursului**

**Premierea:** anual, în cadru festiv

**Calendarul concursului:** se stabileşte anual

**REGULAMENTUL CONCURSULUI**

**Capitolul I – Dispoziții generale**

**Art. 1** - Concursul județean de amenajare creativă a mediului educaţional **„Olimpiada creativităţii”**,se doreşte a fi o manifestare competiţională, destinată tuturor cadrelor didactice din învăţământul preşcolar, organizată de către Inspectoratul Școlar Județean Suceava, Domeniul Curriculum şi inspecţie şcolară, inspectorul şcolar pentru educație timpurie.

**Art. 2** - Scopul acestui concurs urmăreşte crearea unui mediu educaţional flexibil, dinamic şi încurajator care susţine şi activează învăţarea în grădiniţă, prin toate tipurile şi prin toate formele.

**Art. 3** - Partenerii concursului sunt partenerii fiecărei instituţii de învăţământ preşcolar, părinţii copiilor, în funcţie de disponibilităţi şi mijloace

**Art. 4** - Evaluarea concursului va fi realizată în etapa specială prevăzută în calendar, de persoane selectate după criterii precum: competenţă didactică, creativitate, disponibilitate, care vor fi desemnaţi membri ai comisiei judeţene de evaluare şi a subcomisiilor pe zone.

**Art. 5** – Premierea participanţilor se va realiza cu prilejul Consfătuirilor anuale ale cadrelor didactice din învăţământul preşcolar.

**Capitolul II – Condiţii de participare**

**Art. 1** - Sunt admise pentru participare toate cadrele didactice şi toate grădiniţele cu program normal şi prelungit din judeţ, de stat şi particulare, din mediul rural şi din mediul urban

**Art.1.1** - participarea grădiniţelor cu program normal şi prelungit din judeţ, de stat şi particulare, din mediul rural şi din mediul urban se realizează pe baza completării fişei de înscriere pentru instituţiile de învăţământ;

* participarea instituţiilor preşcolare vizează evaluarea tuturor spaţiilor care au fost înscrise în fişa de concurs sau spațiile de care dispune grădiniţa (pentru situaţiile în care instituţia de învăţământ se înscrie cu toate spaţiile disponibile), pe categorii (spaţii interioare/exterioare; spaţii educaţionale/spaţii adiacente; spaţii pentru activităţi metodice/pentru activităţi cu părinţii).

**Art.1.2** - participarea cadrelor didactice vizează evaluarea spaţiului sălii de grupă şi, obligatoriu, a tuturor spaţiilor adiacente acestuia (intrarea, holul sau holurile, grupurile sanitare).

- participarea cadrelor didactice se face pe baza fişei de înscriere

**Capitolul III – Pregătirea pentru şi înscrierea la concurs**

**Art. 1** – Înscrierea instituţiei preşcolare

Pentru participarea la concurs, sunt necesare parcurgerea câtorva etape:

- parcurgerea regulamentului concursului şi a anexelor acestuia;

* discuţii colegiale în cadrul consiliului profesoral;
* adoptarea deciziei de participare la concurs.

**Art**. **1.1. -** Înscrierea la concurs a instituţiilor de învăţământ se face după obţinerea acordului membrilor prin vot deschis, după cum urmează:

1. în cazul grădiniţelor cu personalitate juridică cu două sau mai multe unităţi-structuri. Conducerile acestor unităţi pot opta pentru una dintre variantele de mai jos, în vederea înscrierii în concurs:

* prin votul tuturor membrilor consiliului profesoral cu privire la înscrierea şi participarea în concurs, prin vot deschis. Votul a 50%+1 membri conduce la înscrierea integrală a unităților în concurs (cu toate structurile);
* prin vot organizat în fiecare grădiniţă-structură, unde se respectă procentul de vot favorabil a 50%+1 membri.

1. în cazul unităţilor-structuri arondate unităţilor gimnaziale sau liceale, cu comisie metodică proprie, discuţia, analiza şi votul va avea loc în comisia metodică a cadrelor didactice. Votul a 50%+1 membri conduce la înscrierea unităților în concurs, care va fi efectuată de responsabilul acesteia.
2. în cazul unităţilor-structuri arondate unităţilor gimnaziale sau liceale, fără comisie metodică proprie, (comisia fiind formată din cadre didactice de la mai multe astfel de unităţi), discuţia, analiza şi votul va avea loc în fiecare colectiv didactic al unităţilor-structuri. Şi în acest caz, se respectă procentul de 50%+1 membri pentru vot favorabil.

**Art. 1.2 –** Indiferent de tipul unităţii de învăţământ, de organizarea administrativă şi de tipul instituţiei, opţiunea pentru înscrierea integrală sau doar a unor spaţii în concurs rămâne la decizia acestora, având mai multe posibilităţi:

* înscrierea unităţii de învăţământ cu toate spaţiile interioare şi cu spaţiile exterioare (toate grupele, holurile, spaţiile exterioare);
* înscrierea unităţii de învăţământ cu toate spaţiile interioare;
* înscrierea unităţii de învăţământ doar o parte a spaţiilor interioare;
* înscrierea unităţii de învăţământ cu toate spaţiile exterioare;
* înscrierea unităţii de învăţământ doar cu o parte a spaţiilor exterioare;
* înscrierea unităţii de învăţământ cu o parte dintre grupe; în acest caz, va fi evaluat şi spaţiul de acces în grupe, respectiv intrarea sau holul de acces, holul propriu-zis, grupurile sanitare;
* înscrierea unităţii de învăţământ doar cu holurile, casa scării şi spaţiul de acces;
* înscrierea unităţii de învăţământ cu spaţiile interioare de joc, altele decât sălile de grupă;
* înscrierea unităţii de învăţământ cu sala/sălile de sport;
* înscrierea unităţii de învăţământ cu atelierele de lucru cu preşcolarii/atelierele de creaţie/cabinetele de dezvoltare senzorială şi/sau a abilităţilor, altele decât cele din sălile de grupă;
* înscrierea unităţii de învăţământ cu cabinetele metodice;
* înscrierea unităţii de învăţământ cu spaţiul destinat întâlnirilor cu părinţii;
* înscrierea unităţii de învăţământ cu cabinetele logopedice;
* înscrierea unităţii de învăţământ cu cabinetele de consiliere psihologică;
* înscrierea unităţii de învăţământ cu centrul de resurse.

**Art. 1.3 -** Completarea fişei de înscriere pentru instituţia de învăţământ se face astfel:

1. în cazul grădiniţelor cu personalitate juridică – de către director, pentru toate structurile sau numai pentru unele care întrunesc condiţiile expuse anterior;
2. în cazul unităţilor-structuri arondate unităţilor gimnaziale sau liceale, cu comisie metodică proprie – de către responsabilul comisiei metodice;
3. în cazul unităţilor-structuri arondate unităţilor gimnaziale sau liceale, fără comisie metodică proprie – de coordonatorul acesteia sau de o persoană desemnată de colectivul didactic, cu semnătura tuturor membrilor (pe fişa letrică).

**Art. 1.4 -** Transmiterea fişei de înscriere se va face la o adresă google docs şi la responsabilul de cerc (în format electronic şi letric) din care face parte (în zonele în care accesul la Internet lipseşte sau cadrul didactic nu dispune de competenţe digitale, înscrierea se face doar la responsabilul de cerc, cu precizarea acestui aspect);

**Art. 1.4 -** Responsabilul de cerc transmite, în termen de 3 zile calendaristice după încheierea perioadei de înscriere, inspectorului pentru educaţie timpurie, evidenţa electronică a grădiniţelor înscrise şi fişele de înscriere în format letric.

**Art. 2** – Înscrierea cadrelor didactice

Înscrierea individuală a cadrelor didactice se face în situaţiile în care unităţile de învăţământ din care fac parte nu s-au înscris (parţial sau integral).

**Art. 2.1 -** Înscrierea cadrelor didactice în concurs presupune parcurgerea următorilor paşi

de către fiecare cadru didactic interesat:

* familiarizarea cu regulamentului concursului şi a anexelor acestuia;
* discuţii colegiale în cadrul comisiei metodice/la nivel de unitate, pentru consultări şi schimb de idei, fără supunere la vot;
* anunţarea conducerii unităţii cu privire la participarea la concurs, fără solicitarea acordului din partea acesteia (anunţul este necesar pentru a fi recunoscută şi pe plan local implicarea şi premierea cadrului didactic într-o competiţie la nivel judeţean);
* solicitarea sprijinului conducerii unităţii de învăţământ, în condiţiile în care există disponibilitate şi mijloace;
* identificarea partenerilor (nu este condiţie obligatorie, dar există ca posibilitate);
* pregătirea propriu-zisă pentru concurs, pe baza regulamentului şi a indicatorilor de evaluare din fişele de evaluare, pe categorii.

**Art. 2.2 –** Înscrierea şi participarea cadrelor didactice în concurs presupune evaluarea concomitentă a sălii de grupă, a holului/holurilor, a spaţiului de intrare şi a grupurilor sanitare de care dispune.

**Capitolul IV – Desfăşurarea concursului şi evaluarea participanţilor**

**Art. 1** – În vederea bunei desfăşurări a concursului, se vor întocmi evidenţe ale tuturor

participanţilor – grădiniţe şi cadre didactice şi se vor efectua următoarele demersuri:

* centralizarea datelor referitoare la înscrierea candidaţilor, pe cercuri pedagogice, de către responsabilii acestora (în format electronic şi letric);
* înaintarea datelor centralizate de responsabilii cercurilor pedagogic, în termen de trei zile lucrătoare, inspectorului pentru educaţie timpurie sau unei persoane desemnate anual de acesta;
* centralizarea datelor referitoare la înscrierea candidaţilor, pe judeţ şi pe zone;
* alcătuirea comisiei judeţene de evaluare şi a subcomisiilor.

**Art. 2 -** Pentru evaluarea participanţilor – grădiniţe şi cadre didactice – se va elabora, în comisia judeţeană, un calendar al evaluării, pe zone, localităţi, zile, ore.

**Art. 3 –** Toţi participanţii la concurs vor fi anunţaţi cu aprox. 7-10 zile înainte cu privire la ora şi ziua evaluării;

**Art. 4 –** Membrii comisiei se vor deplasa în unităţile de învăţământ din judeţ care s-au înscris în timp util în competiţie, pentru evaluare.

**Art. 5 –** Realizarea evaluării necesită:

1. prezenţa persoanei care a efectuat înscrierea în concurs (directorului grădiniţei, responsabilului comisiei metodice sau cadrului didactic coordonator), a cadrelor didactice de la fiecare grupă evaluată şi a persoanelor care răspund de amenajarea şi utilizarea altor spaţii, prevăzute la Cap. III, art.1.2 – în cazul instituţiilor;
2. prezenţa cadrului didactic înscris individual în competiţie şi, facultativ, a directorului, responsabilului comisiei metodice sau cadrului didactic coordonator.

**Art. 6 –** Evaluarea se face prin:

* aplicarea fişelor de evaluare din anexele prezentei metodologii şi acordarea unui punctaj pentru fiecare indicator;
* discuţii cu persoanele implicate asupra unor amenajări şi/sau funcţionalităţii unor dotări;
* completarea unui google docs (în care figurează toate grădiniţele şi toate cadrele didactice înscrise), de către evaluatori, în ziua evaluării.

**Art. 6.1 –** În evaluare, se va ţine cont, înafara indicatorilor din fişele de evaluare, de mediul în care funcţionează participanţii la concurs (grădiniţa sau grupa) şi grupul ţintă care beneficiază de dotările, amenajările şi facilităţile create.

**Art. 6.2 –** La finalul activităţii de evaluare, după înregistrarea rezultatelor tuturor rezultatelor obţinute, membrii comisiei judeţene vor efectua ierarhizarea electronică a candidaţilor. Pe baza rezultatelor obţinute se vor completat diplomele participanţilor.

**Capitolul V – Premierea**

**Art. 1 –** Premierea participanţilor – grădiniţe şi cadre didactice se va realiza, anual, în cadru festiv sau în Consfătuirilor judeţene ale cadrelor didactice din învăţământul preşcolar

**Art. 2 –** Diplome şi premii:

* Premii I
* Premii II
* Premii III
* Diploma „Inventiv” - pentru creativitate
* Diploma „Inedit” - pentru originalitate
* Diploma „Bravo” - pentru ergonomie
* Diploma „Smart” - pentru eficienţă
* Diploma „Pro” - pentru climat stimulativ
* Diploma „Armonia” – pentru maniera de îmbinare a centrelor, elementelor, dotărilor
* Diploma „Sanus” – pentru curăţenie, igienă, ordine
* Menţiuni
* Atestate de participare